text: 52-årig kræves fængslet for samleje med dreng 
  30 januar 2013 kl. 10.11
  Politiet vil have en 52-årig mand varetægtsfængslet for sexovergreb mod en dreng i Tinglev i Sønderjylland.
  En 52-årig mand fra Sønderborg-egnen skal i dag i et grundlovsforhør ved Retten i Sønderborg, hvor politiet kræver ham varetægtsfængslet for at have haft samleje med en dreng.
  Overgrebene skulle være sket i byen Tinglev i perioden fra 2008 til 2010, oplyser Syd- og Sønderjyllands Politi til Ritzau.
  - Barnet og den anholdte har familiære relationer, men jeg vil ikke komme nærmere ind på relationen, siger vicepolitiinspektør Bent Thuesen til Ritzau.
  Den 52-årige er sigtet efter en paragraf, hvor der enten er tale om en dreng under 12 år, eller også mener politiet, at manden har brugt tvang eller trusler under overgrebene.
  - Han har under afhøringer tirsdag nægtet sig skyldig, men det kan være, at det ændrer sig i grundlovsforhøret, fortæller Bent Thuesen.
  Politiet fik en anmeldelse om overgreb fredag i sidste uge og kunne allerede tirsdag klokken 15.15 anholde den 52-årige.
  